KIRJALLINEN KYSYMYS E-1003/02

esittäjä(t): María Valenciano Martínez-Orozco (PSE) komissiolle

(12. huhtikuuta 2002)

Aihe: Naisten kanssa tehtyjen sitoumusten noudattaminen Afganistanin jälleenrakentamisprosessissa

Mihin toimiin komissio on ryhtynyt tai aikoo ryhtyä, jotta taataan, että afgaaninaiset todella osallistuvat päätöksentekoprosesseihin ja ovat mukana päätettäessä Euroopan unionin Afganistanin jälleenrakentamista varten myöntämän taloudellisen avun suuntaamisesta sekä että 2530 prosenttia avusta todella käytetään afgaaninaisten hyväksi parlamentin 13. joulukuuta 2001 esittämän pyynnön mukaisesti?

Christopher Pattenin komission puolesta antama vastaus

(4. kesäkuuta 2002)

Kuten arvoisa parlamentin jäsen tietää, Afganistanin eri ryhmittymät sopivat Bonnin Petersbergissä 5. joulukuuta 2001 väliaikaisista järjestelyistä Afganistanissa, kunnes pysyvät valtioelimet on saatu uudelleen perustettua.

Bonnissa tehdyssä sopimuksessa on useita nimenomaisia viittauksia naisten asemaan väliaikaishallinnossa ja kiireellisessä suuressa heimoneuvostossa (loya jirga), ja siinä tunnustetaan, että sopimuksessa määritellyt väliaikaisjärjestelyt on tarkoitettu ensiaskeleeksi laaja-alaisen, molemmat sukupuolet huomioon ottavan ja koko afgaaniyhteiskuntaa edustavan hallituksen perustamisessa.

Väliaikaishallinnon kanssa asioidessaan komissio on johdonmukaisesti tehnyt viranomaisille selväksi, että Bonnin sopimuksen noudattaminen on perusedellytys sille, että komission tukee Afganistanin jälleenrakennusprosessia. Komissio onkin varannut kaksi miljoonaa euroa kiireellisen suuren heimoneuvoston koolle kutsumiseksi Bonnissa sovittujen periaatteiden mukaisesti. Komissio ja muut kansainvälisen yhteisön edustajat Afganistanissa seuraavat tiiviisti kiireellisen suuren heimoneuvoston työskentelyä.

Kuten komissio on tehnyt selväksi aiempiin parlamentin jäsenten aiheesta tekemiin kysymyksiin antamissaan vastauksissa, naisten ja tyttöjen tilanne Afganistanissa on ollut erityishuolenaiheena jo vuosien ajan, ja komission humanitaarisen avun ohjelma, jonka yhteydessä on toteutettu pakolaisille, kotimaansa sisällä siirtymään joutuneille ja muille huono-osaisille suunnattuja terveydenhuolto-, koulutus-, ravitsemus- ja työllisyyshankkeita; näissä hankkeissa afgaaninaisten vaikea tilanne on otettu johdonmukaisesti huomioon.

Osana omia käynnissä olevia toimiaan Afganistanin jälleenrakentamiseksi komissio on lähettänyt paikalle asiantuntijoita tekemään ehdotuksia heti toteutettaviksi ja nopeita tuloksia tuottaviksi hankkeiksi koulutuksen, maaseudun kehittämisen/elintarviketurvan ja kaupunkisaneerauksen aloilla. Maahan lähetetty terveydenhuoltoalan asiantuntijaryhmä on siellä edelleen. Asiantuntijoiden mukana on ollut sukupuolikysymysten asiantuntija, jonka nimenomaisena tavoitteena on varmistaa, että sukupuoliasiat ja tarve kohentaa yhteiskunnallisia oloja ja mahdollisuuksia otetaan kokonaisvaltaisesti huomioon hankesyklin kaikissa vaiheissa.

Sukupuoliasiantuntijan ehdotuksia ollaan parhaillaan sisällyttämässä ohjelmasuunnitteluun. Esimerkkinä mainittakoon kaupunkisaneerausta koskeva toimi, joka kuuluu jo hyväksyttyyn alkuvaiheen saneerausohjelmaan (Initial Recovery Programme) ja jonka tavoitteena on useiden paikallisten kylpylöiden (hammamien) kunnostaminen eri kaupungeissa. Hankkeen avulla naisille suodaan usein ainoa mahdollisuus peseytyä ja samalla tavata muitakin naisia kuin sukulaisiaan. Toiseen hankkeeseen sisältyy terveysneuvontaa ja kollektiivista hygieniasta huolehtimista, ja se toteutetaan luomalla naisverkosto, jonka jäsenet toimivat taajama-alueilla terveys- ja hygieniakasvattajina ja kannustavat yhteisön kaikkia jäseniä yhteisvastuullisuuteen.

Samoin komissio aikoo sisällyttää useat sukupuolikysymykset toiseen saneerausohjelmaan (70 miljoonaa euroa), joka on määrä hyväksyä vuoden 2002 viimeisellä neljänneksellä. Painopiste on terveydenhuollossa ja infrastruktuurin luomisessa, ja niissä otetaan huomioon naisten kohtaamat vaikeudet kaupungeissa ja maaseudulla.

EY:n humanitaarisen avun toimiston (ECHO) antamassa humanitaarisessa hätäavussa naiset on aina huomioitu erityyppisissä hankkeissa, myös Talebanin valtakaudella. Kaikissa ECHOn rahoittamissa lääkintä- ja ravitsemusalan hankkeissa tavoitteena on puuttua alle 5-vuotiaiden lasten vajaaravitsemukseen sekä seurata naisten, erityisesti imettävien ja raskaana olevien naisten terveydentilaa. Kansalaisjärjestöt huolehtivat yleensä naisille tarkoitetusta perushygieniaan liittyvästä neuvonnasta.

Kansalaisjärjestöt tavoittavat kaikki avunsaajat, myös naiset, ja voivat työllistää naisia paikallisina työntekijöinä lääkintään liittyvissä ohjelmissa olkoonkin, että sukupuolet on pidettävä tiukasti erillään. Lääkintäalan kansalaisjärjestöillä on merkittävä asema naisten lääkinnällisessä koulutuksessa.

Lisäksi kaksi vuotta sitten aloitetut naisten tulonhankintatoimet ovat pikkuhiljaa kannustaneet naisia omavaraisuuteen, ja ECHO tukee niitä entistä enemmän. ECHO on rahoittanut sekä miehille että naisille tarkoitettuja ruokaa työstä -hankkeita yhteistyössä eri kumppaneiden kanssa. Siinä missä miehet työllistyvät maansaneeraustöissä ja kaupunkien puhtaanapidossa, naisille annetaan raaka-aineita ja neulepeittoja ja -puseroita muille avunsaajille jaettaviksi. Tässä toiminnassa koulutetut

naiset kartoittavat ensin, ketkä naisista ovat kaikkein heikoimmassa asemassa leskien, vammautuneiden ja maan sisäisten pakolaisten keskuudessa. Ohjelmalla varmistetaan hyvin erilaisista sosioekonomisista ryhmistä tulevien naisten osallistuminen koulutetuista lukutaidottomiin, joista kukin hyödyntää omaa asiantuntemustaan ja/tai käden taitojaan. Ohjelmat ovat osoittautuneet menestyksiksi, ja niitä jatketaan, koska niillä on välitön vaikutus ihmisten toimeentuloon.